《钱忠介公海天浴日研》
清代·郑璜

匆匆小劫红羊过，此一片石常不磨。草堂出示为太息，凛然正气留山河。

当时河山纷破碎，一发其柰千钧何。六狂生后存硕果，惟公激烈功最多。

可怜海上作天子，孤舟险触蛟鼍涡。十亡十弊书数上，方王倾轧遭讥诃。

军中羽檄倚此研，定知一日三摩挲。鸲之鹆之双泪眼，孤臣相对同滂沱。

海天浴日寓深意，此意千载矢靡佗。精诚所感神示梦，手扶日上柰已矬。

明知一旅势难济，妄思挥此回天戈。琅江致命事仓猝，研乎危不沈鲸波。

沧桑虽变物无恙，背面滑润无侧颇。石果能言石应喜，暗中自有神灵呵。

君不见玉带生与桥亭研，传观异代犹悲歌。

作者简介：江苏吴江人，字元吉，号瘦山，晚号赘翁。嘉庆十五年举人。常年客幕。好为诗，兼穷经学。卒年六十一。有《春秋地理今释》。